Mange danskere har mistet tilliden til politikerne. I dag er det kun omtrent hver anden dansker, der har tiltro til Folketinget. For ti år siden gjaldt det for to ud af tre.

Det viser den seneste værdiundersøgelse, som er blevet gennemført af Danmarks Statistik for Aalborg Universitet. Nærmere bestemt er andelen, der har tillid til Folketinget faldet med 14 procentpoint – fra 68 procent i 2008 til 55 procent i 2017.

Den Danske Værdiundersøgelse Undersøgelsen er en del af en omfattende international spørgeskemaundersøgelse (The European Values Survey), som har været gennemført hvert niende år siden 1981. Undersøgelsen er denne gang blevet gennemført af Danmarks Statistik for Aalborg Universitet og er finansieret af Rockwool Fonden. Den har resultereret i bogen 'Usikker Modernitet: Danskernes værdier 1981-2017', der udkommer den 28. maj i år.

Det, som er helt særligt ved udviklingen, er, at det er første gang, vi ser et fald i tilliden blandt alle befolkningsgrupper, forklarer Morten Frederiksen, der er lektor ved Institut for Sociologi og Socialt Arbejde på Aalborg Universitet og forskningsleder bag værdiundersøgelsen.

- Det er ikke, fordi vi har mistet tilliden til demokratiet. Men mange danskere har mistet tilliden til de politiske institutioner, fordi de har oplevet, at politikerne har svigtet flere gange, når der har været behov for, at de trådte til, siger han.

Det er ikke første gang, at vi hører om, at der bliver sået tvivl om politikernes arbejde. Siden 2009 har Radius Kommunikation målt på danskernes opfattelse af forskellige faggruppers troværdighed, og her er det også kun gået en vej for vores politikere: nemlig ned.